### NN 144/2023 (4.12.2023.), Pravilnik o izmjenama i dopunama Pravilnika o uvjetima za ispunjavanje kriterija za određivanje velikih poreznih obveznika za koje je nadležan Ured za velike porezne obveznike

Ministarstvo financija

1985

Na temelju članka 5. stavka 10. Zakona o Poreznoj upravi (»Narodne novine« broj 115/16 i 98/19), ministar financija donosi

PRAVILNIK

O IZMJENAMA I DOPUNAMA PRAVILNIKA O UVJETIMA ZA ISPUNJAVANJE KRITERIJA ZA ODREĐIVANJE VELIKIH POREZNIH OBVEZNIKA ZA KOJE JE NADLEŽAN URED ZA VELIKE POREZNE OBVEZNIKE

Članak 1.

U članku 3. točki 1. Pravilnika iza riječi »ostvaren« dodaje se riječ: »godišnji«, a riječ »150.000.000,00 kuna« zamjenjuje se riječima »30.000.000,00 eura«.

U točki 2., podtočki 1. iza riječi: »ostvarenim« dodaje se riječ: »godišnjim«, a riječ: »15.000.000,00 kuna« zamjenjuje se riječima: »3.000.000,00 eura«.

U točki 3. riječi: »veliki projekti kod kojih« zamjenjuju se riječima: »nositelj velikog projekta kod kojeg«. Iza riječi: »visina« dodaje se riječ: »godišnjeg«, a riječi: »150.000.000,00 kuna i koji na sebe vežu« zamjenjuju se riječima: »30.000.000,00 eura i koji na sebe veže«.

Članak 2.

Članak 6. mijenja se i glasi:

»Nadležni područni ured Porezne uprave dužan je u roku od 60 dana od dana nastanka okolnosti ispunjenja uvjeta za određivanje velikih poreznih obveznika dostaviti dosje poreznog obveznika Uredu za velike porezne obveznike, te o tome izvijestiti poreznog obveznika.

Ured za velike porezne obveznike dužan je u roku od 60 dana nakon prestanka ispunjenja uvjeta za određivanje velikih poreznih obveznika dostaviti dosje poreznog obveznika nadležnom područnom uredu, te o istome izvijestiti poreznog obveznika.«

Članak 3.

Članak 7. mijenja se i glasi:

»Porezni obveznik koji nakon stupanja na snagu ovoga Pravilnika ispuni jedan od uvjeta iz članka 3. ovog Pravilnika temeljem kojeg će se smatrati velikim poreznim obveznikom, prestat će biti u nadležnosti Ureda za velike porezne obveznike, odnosno više se neće smatrati velikim poreznim obveznikom ako u dva porezna razdoblja zaredom ne bude ispunjavao jedan od uvjeta iz članka 3. ovog Pravilnika.

Pravilo iz stavka 1. ovog članka na odgovarajući se način primjenjuje i na porezne obveznike koji su u trenutku stupanja na snagu ovog Pravilnika već u nadležnosti Ureda za velike porezne obveznike.«

Članak 4.

Iza članka 7. dodaju se novi članci 8. i 9. koji glase:

»Članak 8.

Postojeći porezni obveznik koji nakon stupanja na snagu ovoga Pravilnika više ne bude ispunjavao jedan od uvjeta iz članka 3. ovoga Pravilnika temeljem kojeg se smatra velikim poreznim obveznikom, ostaje i dalje u nadležnosti Ureda za velike porezne obveznike. Ukoliko porezni obveznik u dva porezna razdoblja zaredom ne bude ispunjavao jedan od uvjeta iz članka 3. ovoga Pravilnika, više se neće smatrati velikim poreznim obveznikom.

Članak 9.

Porezna razdoblja iz članka 8. ovog Pravilnika počinju se računati s godinom koja slijedi godinu u kojoj stupa na snagu ovaj Pravilnik.«

Članak 5.

U dosadašnjem članku 8. koji postaje članak 10. riječ: »129/12« zamjenjuje se riječju: »67/15«.

Članak 6.

Ovaj Pravilnik objavljuje se u »Narodnim novinama« i stupa na snagu prvoga dana od dana objave u »Narodnim novinama«.

Klasa: 410-01/22-01/1786
 Urbroj: 513-07-23-22-2
 Zagreb, 15. studenoga 2023.

Ministar financija
 dr. sc. Marko Primorac, v. r.